CELEX: 32017D0191
Language: hu
Date: 2017-02-01 00:00:00
Title: A Bizottság (EU) 2017/191 végrehajtási határozata (2017. február 1.) a 2010/166/EU határozatnak az Európai Unióban a hajók fedélzetén hozzáférhető mobilhírközlési szolgáltatások (MCV-szolgáltatások) terén új technológiák és frekvenciasávok bevezetése érdekében történő módosításáról (az értesítés a C(2017) 450. számú dokumentummal történt) (EGT-vonatkozású szöveg. )

3.2.2017   
               
               
                  HU
               
               
                  Az Európai Unió Hivatalos Lapja
               
               
                  L 29/63
               
            A BIZOTTSÁG (EU) 2017/191 VÉGREHAJTÁSI HATÁROZATA
      (2017. február 1.)
      a 2010/166/EU határozatnak az Európai Unióban a hajók fedélzetén hozzáférhető mobilhírközlési szolgáltatások (MCV-szolgáltatások) terén új technológiák és frekvenciasávok bevezetése érdekében történő módosításáról
      
         
            (az értesítés a C(2017) 450. számú dokumentummal történt)
         
      
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (1) (rádióspektrum-határozat) és különösen annak 4. cikke (3) bekezdésére,
      mivel:
      
                  (1)
               
               
                  A 2010/166/EU bizottsági határozat (2) műszaki és üzemeltetési feltételeket határoz meg annak érdekében, hogy lehetővé tegye az Európai Unióban a hajók fedélzetén történő GSM-használatot (MCV-szolgáltatások).
               
            
                  (2)
               
               
                  A modern hírközlő eszközök műszaki haladásnak köszönhető fejlődésével egyre inkább lehetővé válik minden polgár számára, hogy a 243/2012/EU európai parlamenti és tanácsi határozattal létrehozott rádióspektrum-politikai programmal (3) összhangban bárhol és bármikor kapcsolódhasson az elektronikus hírközlő hálózatokhoz, és ez a fejlődés hozzájárul a digitális egységes piac megvalósításához. Ezenfelül a spektrumot a 2002/21/EK európai parlamenti és tanácsi irányelvben (4) meghatározott technológia- és szolgáltatássemlegesség elvének megfelelően kell használni.
               
            
                  (3)
               
               
                  A 2010/166/EU határozat felszólítja a tagállamokat, hogy folyamatosan vizsgálják felül a 900 és 1 800 MHz-es sávoknak a parti tengereiken MCV-szolgáltatásokat nyújtó rendszerek általi használatát, különös tekintettel az említett határozatban meghatározott valamennyi feltétel folyamatos relevanciájára és a káros zavarással járó esetekre. Ezenfelül a tagállamok kötelesek megállapításaikról jelentést benyújtani a Bizottság részére, a Bizottságnak pedig adott esetben felül kell vizsgálnia a 2010/166/EU határozatot.
               
            
                  (4)
               
               
                  A tagállamok által a Bizottság részére benyújtott jelentések határozottan megerősítették, hogy szükség van új hírközlési technológiák MCV-használatra történő engedélyezésére.
               
            
                  (5)
               
               
                  Az Unió területén az MCV alkalmazások szélesebb körű használatának elősegítése érdekében a Bizottság 2015. november 16-án a 676/2002/EK határozat 4. cikkének (2) bekezdése alapján azzal bízta meg a Postai és Távközlési Igazgatások Európai Értekezletét (CEPT), hogy vizsgálja meg az LTE-technológiát használó tengeri eszközök és az 1 710–1 785/1 805–1 880 MHz és a 2 500–2 570/2 620–2 690 MHz sávban működő földfelszíni elektronikus hírközlő hálózatok együttes használatának, valamint az UMTS-technológiát használó tengeri eszközök és az 1 920–1 980/2 110–2 170 MHz sávban működő földfelszíni elektronikus hírközlő hálózatok együttes használatának lehetőségét.
               
            
                  (6)
               
               
                  A megbízást követően a CEPT 2016. június 17-én elfogadta 62. jelentését, amely megállapította, hogy a megfelelő műszaki feltételek teljesülése esetén lehetséges az MCV üzemeltetése LTE-technológia használatával az 1 710–1 785/1 805–1 880 MHz és a 2 500–2 570/2 620–2 690 MHz sávban, és UMTS-technológia használatával az 1 920–1 980/2 110–2 170 MHz sávban. Ennélfogva a 2010/166/EU határozatot a CEPT 62. jelentése alapján módosítani kell, hogy tartalmazza ezeket a technológiákat és frekvenciákat, és lehetővé tegye az ezen technológiákon alapuló rendszerek használatát a hajók fedélzetén.
               
            
                  (7)
               
               
                  A mellékletben foglalt követelmények sérelme nélkül, és a spektrum más, engedélyezett használatainak védelme érdekében a tagállamok az MCV-rendszer használatára vonatkozóan további földrajzi korlátozásokat vezethetnek be parti tengereiken.
               
            
                  (8)
               
               
                  Figyelembe véve az UMTS- és az LTE-technológiák fontosságát a vezeték nélküli hírközlés terén az Unióban, az MCV LTE- és MCV UMTS-rendszereknek az e határozatban leírt használata lehetőségét a lehető leghamarabb biztosítani kell, de legkésőbb az e határozatról szóló értesítés napjától számított hat hónapon belül.
               
            
                  (9)
               
               
                  Az MCV-re vonatkozó műszaki előírásoknak továbbra is felülvizsgálat tárgyát kell képezniük annak érdekében, hogy összhangban álljanak a technológiai fejlődéssel.
               
            
                  (10)
               
               
                  Az e határozatban előírt intézkedések összhangban vannak a Rádióspektrum-bizottság véleményével,
               
            ELFOGADTA EZT A HATÁROZATOT:
      1. cikk
      A 2010/166/EU határozat a következőképpen módosul:
      
                  1.
               
               
                  Az 1. cikk helyébe a következő szöveg lép:
                  „1. cikk
                  E határozat célja a 900 MHz-es, 1 800 MHz-es, 1 900/2 100 MHz-es, 2 600 MHz-es frekvenciasávok hozzáférhetőségére és hatékony használatára vonatkozó műszaki feltételek harmonizálása a hajók fedélzetén hozzáférhető mobilhírközlési szolgáltatásokat nyújtó rendszerek számára az Unió parti tengerein.”
               
            
                  2.
               
               
                  A 2. cikk a következőképpen módosul:
                  
                              a)
                           
                           
                              az 1. pont helyébe a következő szöveg lép:
                              „1.   »hajók fedélzetén hozzáférhető mobilhírközlési szolgáltatások (MCV-szolgáltatások)«: a 2002/21/EK európai parlamenti és tanácsi irányelv (*1) 2. cikkének c) pontjában meghatározott olyan elektronikus hírközlési szolgáltatások, amelyeket valamely vállalkozás nyújt a hajón levő személyek részére a 3. cikknek megfelelő rendszert használó nyilvános hírközlő hálózatokon történő kommunikáció céljából, a földi mobilhálózatokkal való közvetlen kapcsolatteremtés nélkül;
                              
                                 (*1)  Az Európai Parlament és a Tanács 2002. március 7-i 2002/21/EK irányelve az elektronikus hírközlő hálózatok és elektronikus hírközlési szolgáltatások közös keretszabályozásáról (Keretirányelv) (HL L 108., 2002.4.24., 33. o.).”;"
						
                           
                        
                              b)
                           
                           
                              a 7. pont helyébe a következő szöveg lép:
                              „7.   »hajó bázis adó-vevő állomás (hajó-bázisállomás)«: olyan mobil pikocella, amely hajón található, és támogatja a GSM-, LTE- vagy UMTS-szolgáltatásokat e határozat mellékletének megfelelően;”;
                           
                        
                              c)
                           
                           
                              a cikk a következő pontokkal egészül ki:
                              „8.   »1 900/2 100 MHz-es frekvenciasáv«: a felmenő irányban (a végberendezés ad, a bázisállomás vesz) rendelkezésre álló 1 920–1 980 MHz sáv, illetve a lemenő irányban (a bázisállomás ad, a végberendezés vesz) rendelkezésre álló 2 110–2 170 MHz sáv;
                              9.   »2 600 MHz-es frekvenciasáv«: a felmenő irányban (a végberendezés ad, a bázisállomás vesz) rendelkezésre álló 2 500–2 570 MHz sáv, illetve a lemenő irányban (a bázisállomás ad, a végberendezés vesz) rendelkezésre álló 2 620–2 690 MHz sáv;
                              10.   »LTE-rendszer«: a 2011/251/EU bizottsági végrehajtási határozat (*2) mellékletében meghatározott elektronikus hírközlő hálózat;
                              11.   »UMTS-rendszer«: a 2011/251/EU végrehajtási határozat mellékletében meghatározott elektronikus hírközlő hálózat.
                              
                                 (*2)  A 900 MHz-es és az 1 800 MHz-es frekvenciasávnak a Közösségen belül páneurópai elektronikus hírközlési szolgáltatások nyújtására alkalmas földfelszíni rendszerek részére történő harmonizálásáról szóló 2009/766/EK határozat módosításáról szóló, 2011. április 18-i 2011/251/EU bizottsági végrehajtási határozat (HL L 106., 2011.4.27., 9. o.).”"
						
                           
                        
            
                  3.
               
               
                  A 3. cikk helyébe a következő szöveg lép:
                  „3. cikk
                  (1)   A tagállamok hozzáférhetővé tesznek a 900 és/vagy 1 800 MHz-es frekvenciasávokon belül a felmenő irányban legalább 2 MHz spektrumot és a lemenő irányban ennek megfelelő, párosított 2 MHz spektrumot a parti tengereiken MCV-szolgáltatásokat interferenciamentes és interferenciával szemben nem védett alapon nyújtó GSM-rendszerek számára.
                  (2)   A lehető legkorábban, de legkésőbb az e határozatról szóló értesítés napjától számított hat hónapon belül a tagállamok hozzáférhetővé tesznek a felmenő irányban legalább 5 MHz spektrumot és a lemenő irányban ennek megfelelő, párosított 5 MHz spektrumot a parti tengereiken MCV-szolgáltatásokat interferenciamentes és interferenciával szemben nem védett alapon az 1 900/2 100 MHz-es frekvenciasávokon belül nyújtó UMTS-rendszerek, valamint az 1 800 és 2 600 MHz-es frekvenciasávokon belül nyújtó LTE-rendszerek számára.
                  (3)   A tagállamok biztosítják, hogy az (1) és a (2) bekezdés hatálya alá tartozó rendszerek megfeleljenek a mellékletben foglalt feltételeknek.”
               
            
                  4.
               
               
                  A 4. cikk helyébe a következő szöveg lép:
                  „4. cikk
                  A tagállamok felülvizsgálják a 3. cikk (1) és (2) bekezdésében meghatározott frekvenciasávoknak a parti tengereiken MCV-szolgáltatásokat nyújtó rendszerek általi használatát, különös tekintettel a 3. cikkben meghatározott valamennyi feltétel folyamatos relevanciájára és a káros zavarással járó esetekre.”
               
            
                  5.
               
               
                  A melléklet helyébe e határozat mellékletének szövege lép.
               
            2. cikk
      Ennek a határozatnak a tagállamok a címzettjei.
      
         Kelt Brüsszelben, 2017. február 1-jén.
         
            
               a Bizottság részéről
            
            Andrus ANSIP
            
               alelnök
            
         
      
      
         (1)  HL L 108., 2002.4.24., 1. o.
      
      
         (2)  A Bizottság 2010. március 19-i 2010/166/EU határozata az Európai Unió területén a hajókon hozzáférhető mobilhírközlési szolgáltatások (MCV-szolgáltatások) rádióspektrum-használatának harmonizált feltételeiről (HL L 72., 2010.3.20., 38. o.).
      
         (3)  Az Európai Parlament és a Tanács 2012. március 14-i 243/2012/EU határozata egy többéves rádióspektrum-politikai program létrehozásáról (HL L 81., 2012.3.21., 7. o.).
      
         (4)  Az Európai Parlament és a Tanács 2002. március 7-i 2002/21/EK irányelve az elektronikus hírközlő hálózatok és elektronikus hírközlési szolgáltatások közös keretszabályozásáról (Keretirányelv) (HL L 108., 2002.4.24., 33. o.).
      
         MELLÉKLET
         
            
               „MELLÉKLET
               
                  Az Európai Unió tagállamainak parti tengerein MCV-szolgáltatásokat nyújtó rendszerek által a földi mobilhálózatoknak okozott káros zavarás elkerülése érdekében teljesítendő feltételek
               
               1.   Az Európai Unió tagállamainak parti tengerein MCV-szolgáltatásokat nyújtó, a 900 MHz-es frekvenciasávban és az 1 800 MHz-es frekvenciasávban működő GSM-rendszerek által a földi mobilhálózatoknak okozott káros zavarás elkerülése érdekében teljesítendő feltételek
               A teljesítendő feltételek a következők:
               
                           a)
                        
                        
                           Az MCV-szolgáltatásokat nyújtó rendszer nem használható az Egyesült Nemzetek Tengerjogi Egyezményében meghatározott alapvonaltól számított két tengeri mérföldes (1) körzeten belül;
                        
                     
                           b)
                        
                        
                           Kizárólag a hajó-bázisállomás beltéri antennái használhatók az alapvonaltól számított két és tizenkét tengeri mérföld közé eső területen;
                        
                     
                           c)
                        
                        
                           A hajókon használt mobil végberendezések és a hajó-bázisállomások esetében megállapítandó határértékek:
                           
                                       Paraméter
                                    
                                    
                                       Leírás
                                    
                                 
                                       Adási teljesítmény/teljesítménysűrűség
                                    
                                    
                                       A hajókon használt és a hajó-bázisállomás által a 900 MHz-es frekvenciasávban vezérelt mobil végberendezések legnagyobb sugárzott kimenőteljesítménye:
                                       5 dBm
                                    
                                 
                                       A hajókon használt és a hajó-bázisállomás által az 1 800  MHz-es frekvenciasávban vezérelt mobil végberendezések legnagyobb sugárzott kimenőteljesítménye:
                                       0 dBm
                                    
                                 
                                       A hajókon lévő bázisállomások esetében a hajó külső területein mért legnagyobb teljesítménysűrűség 0 dBi mérőantenna-nyereségre vonatkoztatva:
                                       – 80 dBm/200 kHz
                                    
                                 
                                       A csatornákhoz való hozzáférés és a csatornafoglalás szabályai
                                    
                                    
                                       A GSM-szabványokon alapuló következő zavarcsökkentési tényezőkkel legalább megegyező teljesítményt nyújtó zavarcsökkentő technikákat kell alkalmazni:
                                       
                                                   —
                                                
                                                
                                                   az alapvonaltól számított két és három tengeri mérföld között a hajón használt mobil végberendezés vevőérzékenysége és szétkapcsolási küszöbértéke (ACCMIN (2) és legkisebb RXLEV (3) szint) legalább – 70 dBm/200 kHz, illetve az alapvonaltól számított három és tizenkét tengeri mérföld között legalább – 75 dBm/200 kHz;
                                                
                                             
                                                   —
                                                
                                                
                                                   a nem folytonos adást (4) aktiválni kell az MCV-rendszer felmenő irányában;
                                                
                                             
                                                   —
                                                
                                                
                                                   a hajó-bázisállomás előidőzítésének (5) értékét a legkisebbre kell állítani.
                                                
                                             
                                 
                     2.   Az Európai Unió tagállamainak parti tengerein MCV-szolgáltatásokat nyújtó, az 1 900/2 100 MHz-es frekvenciasávban működő UMTS-rendszerek által a földi mobilhálózatoknak okozott káros zavarás elkerülése érdekében teljesítendő feltételek
               A teljesítendő feltételek a következők:
               
                           a)
                        
                        
                           Az MCV-szolgáltatásokat nyújtó rendszer nem használható az Egyesült Nemzetek Tengerjogi Egyezményében meghatározott alapvonaltól számított két tengeri mérföldes körzeten belül;
                        
                     
                           b)
                        
                        
                           Kizárólag a hajó-bázisállomás beltéri antennái használhatók az alapvonaltól számított két és tizenkét tengeri mérföld közé eső területen;
                        
                     
                           c)
                        
                        
                           Legfeljebb 5 MHz (duplex) sávszélesség használható;
                        
                     
                           d)
                        
                        
                           A hajókon használt mobil végberendezések és a hajó-bázisállomások esetében megállapítandó határértékek:
                           
                                       Paraméter
                                    
                                    
                                       Leírás
                                    
                                 
                                       Adási teljesítmény/teljesítménysűrűség
                                    
                                    
                                       A hajókon használt és a 2 100  MHz-es frekvenciasávban adó hajó-bázisállomás által vezérelt, az 1 900  MHz-es frekvenciasávban adó mobil végberendezések legnagyobb sugárzott kimenőteljesítménye:
                                       0 dBm/5 MHz
                                    
                                 
                                       Fedélzeti sugárzás
                                    
                                    
                                       A hajó-bázisállomás fedélzeti sugárzása legfeljebb – 102 dBm/5 MHz lehet (Common Pilot Channel)
                                    
                                 
                                       A csatornákhoz való hozzáférés és a csatornafoglalás szabályai
                                    
                                    
                                       Az alapvonaltól számított két és tizenkét tengeri mérföld között a minőségi kritérium (a minimum szükséges vételi jelszint a cellában) legalább:
                                       – 87 dBm/5 MHz
                                    
                                 
                                       A nyilvános földi mozgószolgálati hálózat kiválasztási időzítőjét 10 percre kell beállítani
                                    
                                 
                                       Az előidőzítési paramétert egy 600 m-es cellanagyságú elosztott MCV-antennarendszernek megfelelően kell beállítani
                                    
                                 
                                       A rádióerőforrás-vezérlő felhasználói inaktivitás miatti bontási idejét 2 másodpercre kell beállítani
                                    
                                 
                                       Eltérés a földi hálózatoktól
                                    
                                    
                                       Az MCV-csatorna sávközépi frekvenciája nem eshet egybe a földi hálózatok vivőfrekvenciáival
                                    
                                 
                     3.   Az Európai Unió tagállamainak parti tengerein MCV-szolgáltatásokat nyújtó, az 1 800 MHz-es frekvenciasávban és a 2 600 MHz-es frekvenciasávban működő LTE-rendszerek által a földi mobilhálózatoknak okozott káros zavarás elkerülése érdekében teljesítendő feltételek
               A teljesítendő feltételek a következők:
               
                           a)
                        
                        
                           Az MCV-szolgáltatásokat nyújtó rendszer nem használható az Egyesült Nemzetek Tengerjogi Egyezményében meghatározott alapvonaltól számított négy tengeri mérföldes körzeten belül;
                        
                     
                           b)
                        
                        
                           Kizárólag a hajó-bázisállomás beltéri antennái használhatók az alapvonaltól számított négy és tizenkét tengeri mérföld közé eső területen;
                        
                     
                           c)
                        
                        
                           Legfeljebb 5 MHz (duplex) sávszélesség használható frekvenciasávonként (1 800 MHz és 2 600 MHz);
                        
                     
                           d)
                        
                        
                           A hajókon használt mobil végberendezések és a hajó-bázisállomások esetében megállapítandó határértékek:
                           
                                       Paraméter
                                    
                                    
                                       Leírás
                                    
                                 
                                       Adási teljesítmény/teljesítménysűrűség
                                    
                                    
                                       A hajókon használt és a hajó-bázisállomás által az 1 800  MHz-es frekvenciasávban és a 2 600  MHz-es frekvenciasávban vezérelt mobil végberendezések legnagyobb sugárzott kimenőteljesítménye:
                                       0 dBm
                                    
                                 
                                       Fedélzeti sugárzás
                                    
                                    
                                       A hajó-bázisállomás fedélzeti sugárzása legfeljebb – 98 dBm/5 MHz lehet (ami – 120 dBm/15 kHz-cel egyenértékű)
                                    
                                 
                                       A csatornákhoz való hozzáférés és a csatornafoglalás szabályai
                                    
                                    
                                       Az alapvonaltól számított négy és tizenkét tengeri mérföld között a minőségi kritérium (a minimum szükséges vételi jelszint a cellában) legalább – 83 dBm/5 MHz (ami – 105 dBm/15 kHz-cel egyenértékű)
                                    
                                 
                                       A nyilvános földi mozgószolgálati hálózat kiválasztási időzítőjét 10 percre kell beállítani
                                    
                                 
                                       Az előidőzítési paramétert egy 400 m-es cellanagyságú elosztott MCV-antennarendszernek megfelelően kell beállítani
                                    
                                 
                                       A rádióerőforrás-vezérlő felhasználói inaktivitás miatti bontási idejét 2 másodpercre kell beállítani
                                    
                                 
                                       Eltérés a földi hálózatoktól
                                    
                                    
                                       Az MCV-csatorna sávközépi frekvenciája nem eshet egybe a földi hálózatok vivőfrekvenciáival.”
                                    
                                 
                     
         
         
            (1)  Egy tengeri mérföld = 1 852 m
         
            (2)  ACCMIN (RX_LEV_ACCESS_MIN); az ETSI TS 144 018 GSM-szabványban leírtak szerint.
         
            (3)  RXLEV (RXLEV-FULL-SERVING-CELL); az ETSI TS 148 008 GSM-szabványban leírtak szerint.
         
            (4)  Nem folytonos átvitel vagy DTX; az ETSI TS 148 008 GSM-szabványban leírtak szerint.
         
            (5)  Előidőzítés; az ETSI TS 144 018 GSM-szabványban leírtak szerint.